पाएं अपने शहर की ताज़ा ख़बरें और फ्री ई-पेपरडाउनलोड करें
राज्य चुनाव आयोग के तमाम दावों के बीच यूपी पंचायत चुनाव में खूब बवाल हुआ। मीडिया रिपोर्ट्स के मुताबिक चुनावी परिणाम आने के बाद तक लगभग यूपी के 30 स्थानों पर बवाल हुआ, जिसमें 2 लोगों की जान भी गयी है। वहीं बीते बुधवार को चुनावी परिणाम आने के बाद से प्रदेश के तीन जिलों में 4 वार्डों के परिणाम भी बदले गए हैं। एटा में बीते बुधवार को 4 भाजपा विधायकों ने धरना दे दिया जिसके बाद देर रात 1 बजे भाजपा प्रत्याशी के पक्ष में परिणाम बदल गए। वहीं गोरखपुर में दो वार्डों में गलत काउंटिंग के बाद आगजनी की घटनाएं हुई हैं।
एटा में 8 घंटे भाजपा विधायकों ने दिया धरना तो बदल गया परिणाम
एटा में वार्ड नंबर 10 पर बुधवार शाम मामला तब पेचीदा हो गया जब अधिकारीयों ने सपा प्रत्याशी साधना देवी को जीत का प्रमाण पत्र दे दिया। इसकी खबर लगते हुए भाजपा के एमएलसी और चुनाव प्रभारी धर्मवीर प्रजापति समेत 4 भाजपा विधायक डीएम कार्यालय के सामने धरने पर बैठ गए। यह लोग चुनाव अधिकारीयों पर धांधली का आरोप लगाते रहे। देर रात 1 बजे तक जांच चली फिर भाजपा प्रत्याशी गजेन्द्र पाल को जीत का सर्टिफिकेट दे दिया गया।
दरअसल, वार्ड नंबर 10 में सपा प्रत्याशी साधना देवी को पहले 5787 बताये गए और भाजपा प्रत्याशी गजेन्द्र पाल के 5446 मत थे। जब जांच हुई तो पता चला कि काउंटिंग में 6 बूथों के परिणाम शामिल ही नहीं किये गए हैं। उन छह बूथों की काउंटिंग के बाद भाजपा प्रत्याशी गजेन्द्र पाल 998 मतों से आगे हो गए। जिसके बाद देर रात भाजपा प्रत्याशी को जीत का प्रमाण पत्र दिया गया।
गोरखपुर में दो वार्डों पर फंसा था पेंच, बवाल के बाद जीते गए हारे हुए प्रत्याशी
पंचायत चुनाव में बवाल से सीएम योगी का जिला भी अछूता नहीं रहा है। तमाम सुरक्षा व्यवस्था के बीच बसपा प्रत्याशी के समर्थकों ने आगजनी और बवाल किया। पुलिस चौकी में आग लगा दी और गाडियां फूंक दी गयी। वार्ड नंबर 60 से बसपा प्रत्याशी रवि प्रताप निषाद और वार्ड नंबर 61 से सपा प्रत्याशी कोदई निषाद का आरोप था कि काउंटिंग में धांधली हुई है।
बवाल के बाद जाँच हुई तो पता चला कि वार्ड नंबर 60 और 61 में बूथवार काउंटिंग में बसपा और सपा प्रत्याशी आगे थे लेकिन कुल मतों की काउंटिंग में दोनों को हारा हुआ दिखा दिया गया था। जिसके बाद बवाल हुआ। देर रात डीएम की जांच में खुलासा हुआ तो ब्रह्मपुर ब्लाक के आरओ के खिलाफ मुकदमा दर्ज करने का आदेश दे दिया गया। साथ ही इनके खिलाफ चुनाव आयोग को भी लिखा गया है।
रामपुर में भाजपा विधायक का वायरल हुआ ऑडियो-'हम तो हार गए हैं', कुछ देर बाद बदल गया परिणाम
ऐसा ही एक मामला रामपुर में भी सामने आया। बीते बुधवार को एक वायरल ऑडियो में वार्ड नंबर 29 से भाजपा प्रत्याशी मिथिलेश कहती सुनाई पड़ रही है कि हम तो हार गए। इस वायरल के ऑडियो के बाद सुबह गुरूवार को भाजपा प्रत्याशी मिथिलेश को 290 वोटों से जीता हुआ घोषित कर दिया गया। जबकि जीती हुई निर्दलीय प्रत्याशी सोमवती को हारा हुआ घोषित कर दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva bho_Deva bho_Deva hin_Deva hin_Deva hin_Deva zho_Hant eng_Latn